《调李教授》
宋代·李复

君不见屈平放逐南辞楚，憔悴行吟并江浦。
一闻鼓枻笑独醒，行首低回愧渔父。
又不见渊明鼓泽投簪缨，退隐衡门依五柳。
凝尘满匣不鸣弦，头上接{上四下离}亲漉酒。
尔后寥寥几百年，醉乡途路隔云烟。
空看青鉴悲毛发，不向芳尊问圣贤。
天边酒星叹寂寞，太白相逢发嘲谑。
悲风苦雾动星愁，欲恼寒蟾对杯酌。
舞袖低回双鶂退，曾忆婆娑拂仙桂。
云间月下两茫然，牢落江山无胜气。
星星今古梦中身，巧力争求身后名。
卫鹤莫矜轩冕贵，鲁鶋曾见鼓钟惊。
园林昨夜春风满，待得花开春已半。
流莺才怨晓红飞，布谷已催秋种晚。
藻间养子碧鱼肥，石上拳牙紫蕨齐。
柳下惊逢金騕褭，花深闻唱白铜鞮。
须知向眼光阴好，忍困饥肠守枯槁。
明年虽见旧花开，却恐花枝笑人老。
终南紫翠倚天高，渭水东流入海潮。
水去不回山不改，茫茫曾历几昏朝。
君看旷达是刘伶，宠辱冥心过一生。
枕麹潄醪方自得，任从耳畔发雷霆。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。